Die Hoër Seunskool Muir-kollege is ’n gekombineerde staatskool op Uitenhage in die Oos-Kaap, Suid-Afrika, wat onderrig deur medium van Engels aan seuns van gr. R tot 12 bied. Muir-kollege maak daarop aanspraak dat dit die oudste Engelsmedium-hoërskool in Suid-Afrika is wat reeds in 1822 ontstaan het, sewe jaar voor die Suid-Afrikaanse Kollege waaruit SACS voortgevloei het, toe ’n Skotse opvoedkundige, James Rose-Innes, op 12 Julie in daardie jaar Uitenhage se eerste vrye staatskool in Cuylerstraat met 60 leerders begin het. In 1865 het die Proprietary School begin, wat eksklusiewer was en skoolgeld gehef het. Eerw. dr. Robert Templeton was die eerste skoolhoof. In 1873 het die staatskool en dié instelling saamgesmelt en in 1875, toe dit bekendgestaan het as die Openbare Onsektariese Skool, na Parklaan verhuis. In 1892 het die skool se naam verander na die Muir-akademie ter ere van die nuwe en derde superintendent-generaal van onderwys in die Kaapkolonie onder Britse bewind, sir Thomas Muir, wat die amp in daardie jaar aanvaar het nadat hy op 20 Mei na die Kaap gekom het uit Skotland.